ID-DATI MEMORABBLI TAL-PARROĊĊA Mill-Kan. Kull individwu jew familja jew għaqda jew knisja jew nazzjon għandu d-dati memorabbli tiegħu li jagħtu l-ħajja lill-eżistenza tiegħu. Dawn jistgħu jkunu jew dati ta' ferħ jew ta' qsim il-qalb. Il- parroċċa tagħna tal-Kalkara għandha wkoll dawn id-dati li ma jintesew qatt. Id-Data Prinċipali Fit-8 ta' Diċembru 1897, b'Digriet ta' l-Isqof Mons. Pietru Pace, il-Kalkara twaqqfet parroċċa. Qabel kienet tagħmel sehem mill-parroċċa tal-Birgu. Ix-xogħol tal-bini tal-knisja parrokkjali kien tħalla f'idejn il-Kurat ta' Bormla, il-Kan. Dun Ġużepp Azzopardi. Il-knisja li kienet fi Triq Rinella ġiet miftuħa għall-pubbliku fis-6 ta' Jannar 1898. Ġiet iddedikata lil San Ġużepp, Patrun tal-Knisja Universali. Il-Festa titulari ssir fit-tieni Ħadd ta' Lulju. L-Ewwel Żewġ Kappillani Żewġ dati memorabbli oħra tal-Kalkara huma dawk ta' l-ewwel żewġ Kappillani. L-ewwel wieħed mit-twaqqif tal-parroċċa kien Mons. Dun Ġużepp Ciangura li dan sa l-1925, l-aktar wieħed li dam s'issa. Il-kappillan ta' warajh kien Mons. Onor. Dun Eleazzaro Balzan li ħadem għal tmintax-il sena bħal ragħaj spiritwali tal-parroċċa. Fl-1943 kellu jirtira minħabba saħħtu. Hu miet fis-6 ta' Diċembru 1949. Għal xi xhur it-tmexxija tal-parroċċa kienet f'idejn Dun Ugo Gambin, saċerdot ħabrieki mir- Raħal Ġdid, illum mejjet. Data ta' Qsim il-Qalb Matul it-Tieni Gwerra Dinjija, ftit kienu l-familji li baqgħu jgħixu l-Kalkara. Kulħadd telaq lejn irħula oħra ta' Malta u Għawdex bħala refuġjati. Ħamsin sena ilu, eżatt fil-5.00 p.m. ta' l-10 ta' April 1942, il-knisja parrokkjali kienet meqruda totalment bil-bombi ta' l-għadu. Baqa' biss wieqaf il-kampnari Intilef kollox: orgni, pulptu, statwa ta' San Ġużepp, u ħafna affarijiet oħra. Il-pittura ta' l-artali fosthom dak titulari ta' Cali u ta' San Filep ta' E. Pisani u xi damask ġew salvati għax ittieħdu Għawdex għand l-Isqof Gonzi. It-tielet kappillan tal-parroċċa kien il-Vigarju Emeritus Mons. Carmelo Xuereb. Ġie maħtur kappillan fis-16 ta' April 1943. Fl-20 ta' Novembru ta' l-istess sena ħa l-pussess fil-knisja żgħira tas- Salvatur, maġenb dak li kien l-Isptar Navali Bighi. Fis-16-il sena li dam il-Kalkara, qabel sar Arċipriet il-Furjana, kellu biċċa xogħol immensa u tqila. Ried mhux biss jibni mill-ġdid il-Knisja parrokkjali imma l-parroċċa kollha kemm hi wara l-qirda li ġabet il-gwerra. Fl-20 ta' Marzu 1944, ħa ħsieb biex żewġ imħażen kbar li l-Malta Gas Companv kellha għall- faħam fix-xatt tal-Kalkara jiġu rranġati biex jintużaw bħala knisja temporanja. Hawn fl-1947 saru l- Funzjonijiet Solenni f'egħluq il-50 sena tal-parroċċa. Il-Pedamenti għall-Knisja l-Ġdida Fl-1945, il-mibki Arċisqof Emeritus Mikiel Gonzi xtara u ta bħala rigal lill-parroċċa art magħrufa bħala ''Ta' l-Għeżieli' li l-Malta Gas Works kellha x-xatt tal-Kalkara. Fit-2 ta' Mejju 1946 beda t-tħaffir u l-bini tal-pedamenti tal-knisja l-ġdida. Ħafna kienu l-irġiel, il- ġuvintur u t-tfal subien li kienu jaħdmu bil-qalb f'dan ix-xogħol. Għalhekk fit-13 ta' Ottubru 1946 tqegħdet u tbierket l-ewwel ġebla tal-knisja l-ġdida tal-Kalkara mill-Arċisqof Gonzi, fejn trabba u għex qabel ma sar Isqof ta' Għawdex fl-20 ta' Lulju 1924. Il-Kav. Prof. Vincenzo Bonello u s-Sur Giuseppe D'Amato P.E.P. ingħataw l-inkarigu tad-disinn u x- xogħol tal-knisja l-ġdida. Din il-pjanta, fuq stil klassiku, ġiet approvata u mfaħħra ferm mill- Kummissjoni Pontifiċja għall-Bini tal-Knejjes. Prof.Valerio Mariani, li għamel xi żmien hawn Malta, stqarr li din il-Knisja ''hija waħda mill-isbaħ knejjes li nbnew fl-Ewropa wara l-gwerra''. 19 ta' Marzu 1949 Avveniment li ma jintesa qatt mill-Kalkariżi huwa din id-data. Dik in-nhar l-Istatwa preżenti ta' San Ġużepp ġiet meħuda proċessjonalment mill-Knisja ta' Santa Tereża, Bormla għall-Kalkara. Din l-Istatwa ta' l-injam, flimkien ma' dik tal-Madonna ta' Lourdes, kienu ġew maħduma mill- iskultur Ferdinando Stuflener minn Ortisei, Bolzano, l-Italja. Xi snin wara din l-istatwa għamlulha xi xogħol ta' skultura u anki induratura u dekorazzjoni. F'Ottubru 1951, il-Parroċċa ġarbet diżgrazzja oħra: l-imħażen li kienu jservu bħala knisja temporanea għerqu bl-ilma: 10 piedi ilmal Kien bil-għajnuna tal-membri tal-Fire Brigade tal- Wireless Station ta' Rinella, bil-permess ta' l-Ammirall tad-Dockvard li tbattal dan l-ilma. Perċ kienet diġà saret ħafna ħsara. Dan il-fatt kompla nissel b'aktar ħerqa x-xewqa fil-Kalkariżi biex jużaw mill-aktar fis il-knisja l- ġdida. Żewġ dati importanti Fis-7 ta' Settembru 1952, sitt snin biss wara t-tqegħid ta' l-ewwel ġebla, il-knisja kienet lesta: tempju kbir, maestuż, sabiħ u arjuż. Qaddes l-Arċisqof Emeritus Mikiel Gonzi. Il-ferħ tal-Kalkariżi nessihom it-tbatijiet u l-qtiegħ il-qalb li għaddew minnhom. Sentejn wara, fit-12 ta' Diċembru 1954, l-istess Arċisqof Gonzi kkonsagra l-Knisja flimkien ma' tliet artali ta' l-irħam. Iċ-ċerimonja kienet twila imma sabiħa ferm. U l-poplu attenda bi ħġaru. Ma felħitx tagħmel aktar xita dak in-nhar. L-artal maġġur sabiħ u ta' l-irħam, kien rigal tal-benefatturi Kalkariżi Loreto Mintoff u martu Ġużeppa, illum it-tnejn mejtin. Matul is-snin ta' wara, it-tempju kompla jissebbaħ b'paviment ta' l-irħam mal-knisja kollha, bini tal-pulptu, koppla u affarijiet oħra. Il-Kappillani l-Ofira Il-parroċċa tal-Kalkara fil-95 sena tal-ħajja tagħha kellha b'kollox seba' Kappillani. Wara li Mons. Xuereb sar Arċipriet tal-Furjana fid-19 ta' Ottubru 1959, minfloku laħaq il-mibki Dun Alwiġ Debono. Ġie nominat fit-23 ta' Jannar 1960 u ħa l-pussess fl-14 ta' Frar 1960. Miet meta kien Arċipriet tal-Floriana fit-22 ta' Marzu 1970 fl-età ta' 50 sena. Il-ħames Kappillan kien Dun Ġużepp Vella mir-Raħal il-Ġdid li, nominat Kappillan fis-7 ta' Awissu 1967, ħa l-pussess fis-17 ta' Settembru 1967. Wara laħaq Kappillan ta' Ħaż Żabbar. Dun Ġużepp Farrugia, illum Kappillan ta' Biżebbuġa, ġie maħtur Mexxej Spiritwali tal-parroċċa fit-12 ta' April 1975. Fit-22 ta' Ġunju hu ħa l-pussess tal-parroċċa f'Konċelebrazzjoni mmexxija mill- Vigarju Ġenerali ta' dak iż-żmien, l-Arċisqof preżenti Mons. Ġużeppi Mercieca. Il-Kappillan preżenti Dun Lawrenz Zammit minn Ħal Qormi, nominat Kappillan fl-1 ta' Mejju 1990, ħa l-pussess tiegħu fid-9 ta' Ġunju 1990. Min b'mod u min b'ieħor, dawn il-Kappillani taw u qed jagħtu l-kontribut tagħhom biex ikomplu jagħtu dehra aktar sabiħa lil dan it-tempju ddedikat lil San Ġużepp. Din il-knisja hija bir-raġun l- għożża tal-Kalkariżi kollha. U għalhekk huma minn dejjem u f'kull żmien taw l-għajnuniet ġenerużi tagħhom. Kien hemm aktar x'tikteb fuq il-ħajja u l-istorja tal-parroċċa tagħna. Imma dan kien jieħu wisq fit- tul u jitlob aktar spazju. Biss naħseb li hawn jinsab materjal biżżejjed biex jgħinna nħejju ruħna kif jixraq għaċ-ċentinarju mit-twaqqif tal-parroċċa tal-Kalkara fl-1997.